गुंजन शाह की वापसी विशी सिन्हा को बड़ा सरप्राइज लगी और कोर्ट रूम ड्रामा बेहद रोचक लगा । थ्रिलर की सभी विशेषतायें भी उन्हें इस उपन्यास में दिखाई दीं पर जो तत्व जीत सिंह सीरीज को विशिष्ट बनाता है, वो है इमोशनल एंगल और चरित्र चित्रण । इस बार भी जो इमोशनल प्रसंग आये, उन्होंने खासा द्रवित किया, चाहे वो उपन्यास के शुरू में जीत सिंह - सुष्मिता के बीच चिंचपोकली में हुआ सम्वाद रहा हो, चाहे विट्ठलवाड़ी के फ्लैट में हुआ सम्वाद रहा हो । मध्य में गुंजन शाह की कोर्ट में पहली अपीरिएन्स में धुंआधार परफॉर्मेंस के बाद शेखी बघारते वक्त जीत सिंह का खुद को उन लोगों के बीच मिसफिट,अन्वांटिड महसूस करना या कमाठीपुरे में जीत सिंह के सूटकेस के साथ पहुंचने पर जीत सिंह - मिश्री सम्वाद वास्तव में ‘कोलाबा कांस्पिरेसी’ को बड़े जतन से बनायीं गयी छप्पन भोग की थाली का दर्जा देते हैं जिसे बनाने में उच्च कोटि के अन्न - तेल-मसाले-सब्जियां लगाई गयी हैं, विधिवत पकाया भी गया है पर जिसके अतिरिक्त स्वाद बावर्ची के हाथों के स्पर्श और निहित प्रेम से आया है जिसका स्वाद चखने के बाद और कोई स्वाद जुबान पर चढ़ ही नहीं सकता ।